Ŋga nyiŋge na se kre, lenɛɛrɛ pre pra sɛ Klɛntro ble kre lihaa kre, na loo na Yesu paan Jerusalem na.
Kra tia pra shuɛ wrɛ knumu mna sɛ u fnihaa, na gble yɛshɔɔrɔ ni mbo, “E Nyiɛkpɔɔ ŋga mɛɛ. Ŋmba u paan o Tafun Nyiɛkpɔɔ mɛɛ nu wre wo yi dwamu. Israel ŋunu wre wo yi dwamu.”
Yesu na bubnɔ pɔ wa nya mna tni u na, imi na Nyiɛkpɔɔ hlɛ na ki yo fa kre mbo,
“Yaa ti mbe fiɛrɛ e yii, Jerusalem leele. E le, e ŋunu u paan kre, mu tni bubnɔ pɔ na.”
U twanfɛɛnlɛ pre nsra kee nyjɛ krɛrɛ nɔɔloo jle kre, la, nyjila ŋga nu wra ku mu nyi, mna u yɛnyiŋge ta kre, kre pra sɔɔnri na Nyiɛkpɔɔ hlɛ kre na ki yo fa, a pan pra u pe kre.
Lenɛɛrɛ mblɛ pre na Yesu naa wa, a wra Lazarus nyi mu yili faŋga nu kre, praa kee ŋga kra pe kre kpali na tro.
Kre kra tia lenɛɛrɛ pre na sɛ u fni, ŋga pra loo na u kre kawako kee ŋga pe kre ndra na.
Bawa Pharisee leele pre naa yuu peyɛ pan mbo, “Ŋga o pini kro, ka n na nyɔɔ. E le imi na waŋgra leele kro taa u kro ma rɛ.”